Tencent กำไรลดลงครั้งแรก ในรอบ 13 ปี
บริษัท Tencent เป็นบริษัทที่ใหญ่อันดับ 2 ของจีน มีมูลค่าอยู่ที่ 13 ล้านล้านบาท รองจาก Alibaba ซึ่งมีมูลค่าอยู่ที่ 15 ล้านล้านบาท บริษัทนี้มีรายได้หลักมาจากเกม  แต่ตอนนี้ รายได้จากเกมของบริษัท Tencent กำลังชะลอตัว ซึ่งเรื่องนี้น่าจะขัดกับความรู้สึกของหลายคน  เกิดอะไรขึ้นกับ Tencent  ลงทุนแมนจะเล่าให้ฟัง
16 ส.ค. 2561

Tencent กำไรลดลงครั้งแรก ในรอบ 13 ปี / โดย ลงทุนแมน
บริษัท Tencent เป็นบริษัทที่ใหญ่อันดับ 2 ของจีน มีมูลค่าอยู่ที่ 13 ล้านล้านบาท
รองจาก Alibaba ซึ่งมีมูลค่าอยู่ที่ 15 ล้านล้านบาท
บริษัทนี้มีรายได้หลักมาจากเกม
แต่ตอนนี้
รายได้จากเกมของบริษัท Tencent กำลังชะลอตัว
ซึ่งเรื่องนี้น่าจะขัดกับความรู้สึกของหลายคน
เกิดอะไรขึ้นกับ Tencent
ลงทุนแมนจะเล่าให้ฟัง
เมื่อวันพุธที่ผ่านมานี้ Tencent ผู้ให้บริการเกมชื่อดังอย่าง
League of Legends, PUBG, ROV, Clash of Clans และ Honor of Kings
ประกาศผลการดำเนินงานในไตรมาสที่ 2
มีกำไรที่ลดลงเป็นครั้งแรกในรอบ 13 ปี
ซึ่งผิดจากที่นักวิเคราะห์หลายๆ คนคาดไว้เป็นอย่างมาก
จริงๆ แล้วรายได้ของบริษัทอยู่ที่ 355,000 ล้านบาทยังเติบโตขึ้นจากปีที่แล้ว 30%
แต่กำไรสุทธิของบริษัทอยู่ที่ 86,000 ล้านบาทตกลง 23% เมื่อเทียบกับไตรมาสที่แล้ว
และ 2% เมื่อเทียบกับช่วงเวลาเดียวกันของปีที่แล้ว
ทำไมกำไรถึงลดลง ?
ถ้าเรามาดูสัดส่วนรายได้ของ Tencent ในไตรมาสที่ 2 พบว่า
34% เกมออนไลน์
23% มาจากโซเชียลเน็ตเวิร์ก (Weixin & WeChat และ QQ & Qzone)
19% โฆษณาออนไลน์ (Tencent Video)
24% จากธุรกิจอื่นๆ ของบริษัท
แปลว่าสัดส่วนที่น่าจะมีผลต่อบริษัทมากที่สุดคือ ธุรกิจเกมออนไลน์
สำหรับในช่วงหลายปีที่ผ่านมาต้องยอมรับว่าตลาดเกมมีการเติบโตขึ้นอย่างรวดเร็ว
ปี 2015 มีมูลค่าอยู่ที่ 3.1 ล้านล้านบาท
ปี 2016 มีมูลค่าอยู่ที่ 3.5 ล้านล้านบาทเติบโตขึ้น 13%
ปี 2017 มีมูลค่าอยู่ที่ 4.0 ล้านล้านบาทเติบโตขึ้น 14%
อย่างไรก็ตามรายได้จากเกมของบริษัท Tencent กลับลดลง..
รายได้จากเกมมือถือในไตรมาสนี้อยู่ที่ 121,560 ล้านบาทลดลง 19% เมื่อเทียบกับไตรมาสที่ 1
ถึงแม้ว่าจำนวนผู้ใช้ต่อวันเพิ่มขึ้น แต่จำนวนเงินที่ทำได้เฉลี่ยต่อคนกลับไม่ได้เพิ่มขึ้นตาม
สาเหตุหลักพบว่า ตลาดจีนที่มีการใช้จ่ายเงินในเกมมือถือมากที่สุดในโลก มีผู้เล่นจำนวนมากได้ย้ายไปเล่นเกมที่ไม่สามารถทำเงินได้เพิ่มขึ้น ส่งผลให้จำนวนเงินเฉลี่ยที่ทำได้ต่อคนลดลง
และในส่วนของฝั่งเกมคอมพิวเตอร์เอง ก็มีรายได้ลดลง 8% เมื่อเทียบกับไตรมาสที่ 1
นอกจากปัญหาเรื่องนี้แล้ว Tencent เองก็ยังต้องเผชิญกับแรงกดดันจากรัฐบาลจีนที่น่าจะต้องการลดความร้อนแรงของตลาดเกมลง
เมื่อปีที่แล้วเกม Honor of Kings ซึ่งเป็นเกมที่ทำกำไรได้มากที่สุดในประเทศจีน
Tencent ต้องจำกัดเวลาของผู้เล่นวัยเด็กลง หลังจากที่ได้รับคำร้องเรียนจากรัฐบาลด้วยเหตุผลที่ว่า เด็กอาจจะติดเกมนี้มากจนเกินไป
ล่าสุด Tencent ถูกรัฐบาลจีนสั่งห้ามไม่ให้ขายเกม Monster Hunter World ที่ได้รับ license มาจากญี่ปุ่น
ซึ่งเป็นเกมที่สามารถทำเงินได้อย่างมหาศาล ด้วยสาเหตุเรื่องของความรุนแรงภายในเกม
สำหรับธุรกิจส่วนอื่นๆ ของ Tencent มีการเติบโตขึ้น
WeChat แอปพลิเคชันส่งข้อความ มีการเติบโตของยอดผู้ใช้ (MAU) เพิ่มขึ้นจากปีที่แล้ว 9.9% ซึ่งตอนนี้มีจำนวนอยู่ที่ 1,058 ล้านคน
Tencent Video แอปพลิเคชันสตรีมมิงวิดีโอ การเติบโตของยอดผู้ใช้ (DAU) เพิ่มขึ้น 24% และจำนวนเวลา
ที่ใช้งานแอปพลิเคชันเพิ่มขึ้น 39% เทียบจากปีที่แล้ว
อย่างไรก็ตามเรื่องทั้งหมดนี้ไม่สามารถทดแทนการถดถอยของรายได้จากเกม..
หุ้นของ Tencent ทำจุดสูงสุดที่ราคา 476.6 ดอลลาร์ฮ่องกงเมื่อเดือนมกราคมที่ผ่านมา
ปัจจุบัน ราคาหุ้น Tencent อยู่ที่ 325.8 ดอลลาร์ฮ่องกง ลดลงมากถึง 32%
แปลว่า ถ้าใครลงทุนซื้อหุ้น Tencent ด้วยเงิน 100,000 บาทในเดือนมกราคมที่ผ่านมา
ตอนนี้จะเหลือเงินอยู่เพียง 68,000 บาท
ใครจะไปคิดว่าอุตสาหกรรมที่เติบโตร้อนแรงในช่วงที่ผ่านมา ก็มีชะลอได้เหมือนกัน ไม่มีใครที่โตไปได้ตลอดโดยไม่หยุดพัก ซึ่งนี่เป็นครั้งแรกในรอบ 13 ปีที่กำไรของ Tencent ลดลง
เรื่องนี้ทำให้คิดได้ว่า เมื่อไหร่ก็ตามที่เราเข้าไปลงทุนในธุรกิจที่ทุกอย่างดูสวยหรูไปหมด
ในบางครั้ง เราก็ต้องเผื่อใจในวันที่แย่ๆ ด้วยเหมือนกัน..
----------------------
ติดตามเรื่องราวน่าสนใจอื่นๆ แบบเรียลไทม์ได้ที่แอปพลิเคชันลงทุนแมน โหลดฟรีทั้ง iOS และ android 
.
หนังสือลงทุนแมนไว้อ่านยามว่าง เล่ม 1.0-5.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
References
-
-
-
-
-
[9128].